Treskovité

Treskovité (lat. Gadidae) je čeľaď rýb z radu treskotvaré.

V užšom zmysle sem patrí okolo 13 rodov morských rýb, ktoré sa po slovensky - pokiaľ vôbec majú slovenské meno - nazývajú treska (okrem rodu Eleginus, ktorý sa po slovensky volá navaga). V širšom zmysle u mnohých autorov do čeľade treskovité patria aj ďalšie taxóny rýb, ktoré sa v iných systémoch zaraďujú ako čeľaď mieňovité (Lotidae) a prípadne aj čeľaď Phycidae alebo staršie aj čeľaď Merlucciidae. V rámci treskovitých v širšom zmysle sa treskovité v užšom zmysle klasifikujú ako podčeľaď tresky (Gadinae).

Systematika

Treskovité v užšom zmysle 
treskovité (Gadidae)
 rod Arctogadus
 rod Boreogadus - treska
 rod Eleginus - navaga
 rod Gadiculus 
 rod Gadus - treska
 rod Melanogrammus - treska
 rod Merlangius - treska
 rod Microgadus 
 rod Micromesistius - treska
 rod Pollachius - treska
 rod Raniceps
 rod Theragra - treska
 rod Trisopterus - treska

Treskovité v širšom zmysle 
Ako príklad možno uviesť napríklad nasledujúce systematiky:

Nelson 2006:

treskovité (Gadidae):
 podčeľaď Gadinae - patria sem rovnaké rody ako sú uvedené vyššie pod treskovité v užšom zmysle, ale okrem rodu Raniceps
 podčeľaď Lotinae:
 rod Brosme - mieň
 rod Lota - mieň
 rod Molva - mieň / molva
 podčeľaď Ranicipitinae:
 rod Raniceps

Endo 2002:

treskovité (Gadidae):
 podčeľaď Gadinae
 podčeľaď Lotinae
 podčeľaď Gaidropsarinae -  u iných autorov zaraďované pod Phycidae alebo pod Lotidae
 podčeľaď Phycinae - u iných autorov zaraďované ako čeľaď Phycidae alebo podčeľaď Phycinae patriaca do čeľade Phycidae

Charakteristika 
Treskovité v širšom zmysle (t.j. vrátane mieňov) sú morské ryby, iba jeden druh - mieň sladkovodný (Lota lota) - žije v sladkých vodách. Morské druhy žijú v Atlantickom, Tichom a Severnom ľadovom oceáne. Majú predĺžené, z bokov stlačené vretenovité alebo kyjovité telo. Na chrbte môžu mať jednu, dve alebo tri plutvy a spodnej časti tela jednu alebo dve análne plutvy. Brušné plutvy ležia pred prsnými. Šupiny tela sú drobné hladké a okrúhle, cykloidné. Maximálna dĺžka je 1,8 m, dosahuje ju treska škvrnitá (Gadus morhua). Treskovité sú chladnomilné, žijú pri dne v hĺbke niekedy až 250 m a teplote 0 - 16 stupňov. Treskovité v užšom zmysle (t.j. podčeľaď tresky - Gadinae) sa lovia pre chudé mäso. Predáva sa čerstvé, sušené, solené, mrazené, údené a konzervované (pozri napr. treska v majonéze).

Referencie

Zdroje 
 
 http://www.helsinki.fi/~mhaaramo/metazoa/deuterostoma/chordata/actinopterygii/gadiformes/gadidae.html
 
 
 
 treskovité. In: Pyramída.

Iné projekty 

Paracanthopterygii